ru ky fr cs mhr ky ky ky ky ky ky ky ky ky ky ky ky cv ky ky ky ky ky ky ky ky ky ky ky ky ru ru ky kk ky ky ky ky ky ky ru ru ru
"Алиби", 28.05.08 - 2-бет: Мына сага!..•
Нур уулу Досбол мамлекеттик катчы
Аз күн мурда вице-премьер министрдин кызматын аркалап келген Нур уулу Досбол президент Бакиевдин көңүлүн таап, мамлекеттик катчылыкка дайындалды.
Эске салсак, өткөн жылы Мамлекеттик катчы болуп жүргөн Адахан Мадумаров атайы парламенттик шайлоо үчүн түзүлө калган "Ак жол" партиясы менен Жогорку Кеңешке кеткенден бери бул кызмат "вакантный" болуп, эч ким дайындалбай келген.
Ааламдашуу доорунда улут катары кыргыз эли өз тилинде сүйлөгөндөн уялып, мамлекеттик идеологияны жүргүзүп кете ала турган адамга муктаж болуп турганда, бийликтин бийик сересиндегилер ал кызматка элге эмес, өздөрүнө керектүү талапкерлерди карап келгени көпчүлүктү кабатырлантпай койбойт. Идеология деген сөздү мыкты түшүнгөн адамдардын айтымында, президент Нур уулу Досболду вице-премьерлик кызматта эле калтырып, мамлекеттик катчылыкка белгилүү тарыхчы Абдрахман Алымбаевди (Баяс Турал) дайындаса кыргыздын сөөгүн агартып, ат көтөргүс иш кылмак. Себеби, акыркы жылдары өзүнүн оригиналдуу ойлору, кыргыз эли үчүн жан-дилинен күйүп-бышып жүргөндүгү менен Абдрахман мырза жаштардын жүрөгүнө алоолонгон отту салып, рухий дүйнөсүн ойготуп келгендиги менен белгилүү.
Көлдөгү 4 пансионатты казактарга берген мыйзамга кол коюлду
Жакында президент Курманбек Бакиевдин Ысыккөл жээгиндеги 4 пансионатты Казакстанга берген мыйзамга кол койгону дайын болду.
Эске салсак, аталган мыйзамды президент Бакиевдин Казакстанга боло турган иш сапарынын алдында көптөгөн талаш-тартыштардан соң, Жогорку Кеңештин депутаттары кабыл алып берген.
Ал эми оппозиция өкүлдөрү аны Казакстанга эч негизсиз берип жаткан бийлик өкүлдөрүнө нааразычылыгын билдирип, аны кол койбоого чакырышкан.
"Эгер президент Бакиев аталган мыйзамга кол койсо, анда аны чыккынчы катары баалайбыз. Себеби, мындай кадам кыргыз элинин кызыкчылыгына жана келечегине каршы келет"- деген билдирүү таратышканга да үлгүрүп жиберишкен.
Ажобуздун мындай кадамы 1992- жылы Аскар Акаев кол койгон КМШ мамлекеттер ортосундагы келишимге карама-каршы келеерин адистер белгилешип келишкен. Ал келишимге ылайык, төрт пансионат Кыргызстандын менчиги болуп таанылган.
Мунусу менен президентибиз Эл аралык нормадагы маанилүү мыйзамды бузуп, кыргыз элинин ырыскысын казактардын колуна салып берип отурушат. Эми Казакстандан соң, кошуна Өзбекстан Кыргызстандагы пансионаттарын талашпайт деп ким кепилдик бере алат? Айрымдардын айтканына караганда, алардын көл жээгинде 31 пансионаты бар экен. "Орустар берген байталды, казактар келип кайта алды"- деген ушул беле?
Москвада 100 кыргыз кармалды
Москвада 26-март күнү Кызыл шапкечендердин рейди учурунда, Кыргызстандын 100 жараны кармалып, камакка алынган.
Көрсө, Орусияга жакшы жашоо издеп барган эмгек мигранттардын эмгек кылууга мыйзамдуу документтери жанында жок имиш. Иши кылып, эптеп күн өткөрүп жүргөн мекендештерибизди мамлекетибиздин өнөктөшү колдоп-коштогондун ордуна минтип жатканын кантип түшүнсөк болот? Анан айрым аткаминерлер Орусиядагы мигранттар миллиондогон акчаларды салып жатат деп көкүрөк кагып коюшат. Андан көрө, бирөөгө кул болуп жүргөн жарандарды кантип, өлкөбүзгө алып келип, иш орундарын түзөбүз деп баштарын оорутушса жакшы болмок. Бирок…
Ойноп сүйлөсөң да ойлоп сүйлө!
Өткөн жумадагы жаңгактан чыккан чатак, "Ак жол" партиясынын алдына коюлган бомба болду. Анын кесепетинен иштегенине жарым жыл боло элек кыргыз парламенти кризиске кептелген.
Бийлик партиясынын ичара ажырымдыгы мурун байкалбай келсе, эми андай нерсе бар экени ачыкка чыгып отурат. "Өлүмдөн башкасынын эртеси жакшы" дегендей, "Ак жолдун" ичиндеги ажырым акыры ачыкка чыкмак. Мунун тездетилишине спикер А.Мадумаров өзү жардам берди. Ал эми, жаңгак чатагы буга шылтоо болду десек жарашат. "Ак жолдун" атасы Адахан "Ак жолдун" апасы Элмирага асылам деп, байкабай ажосуна асылып алды. Спикердин "мамлекет акча тапкан эмес, таппайт дагы", деген сөзү мамлекеттик КТР каналы аркылуу бүтүндөй республиканын булуң-бурчуна көргөзүлдү. Анын мындай сөзү "Бакиев иштеген эмес, иштебей дагы" деген сөзгө эле барабар. Ал эми, "мага бирди айтып, башкага башканы айткан ажобузга түшүнбөйм" дегенин кандай кабыл алабыз? Андан көрө ачык эле айтпайбы, "ажобуз эки жүздүү, эки сөздүү" деп. Эжекеси Элмира айымдан кечирим сурагандын ордуна, "кааласаң аксакалдар сотуна, кааласаң конституциялык сотко бар" дегени, спикердин айта турган сөзү эмес болчу. "Бутунан жаңылган турат, оозунан жаңылган турбайт" деген сөз бекеринен айтылбаса керек. Анткени, экс-спикер Ө.Текебаев ажого айткан ачуу сөзү үчүн спикерлик кызматы менен кош айтышкан. Адахан мырза өзүнүн оозунан чыккан сөзү үчүн өзү жооп бериши керек. Ага ишеним көрсөтпөө жөнүндөгү маселени ажобуз Курманбек Салиевич эмес, өзү суранган. Ошончого баргандан кийин, ал маселенин аягына чейин чыгыш керек эле. Адаханга караганда Өмүрбек Текебаев жигиттик кылып, аягына чейин барганы көпчүлүк элдин көңүлүндө турат. Бийлик партиясынын мындай кризиске кептелиши, алардын тез арада партия түзө койгону себеп болду. Анткени, "Ак жолдун" тизмеси менен мандатка жеткендердин бир тобуна М.Садыркулов көзөмөлдүк кылса, бир тобуна А.Мадумаров көзөмөлдүк кылаары мурун эле байкалган. "Чыга турган көз эле, чыгып кетти өзү эле" дегендей, акыры бул эки топ ачыкка чыкты. Жаңгак маселеси менен жарга такалган А.Мадумаров ордунан омкорулуп калаарын сезгендиктен, өзү көтөргөн демилгесин күн тартибине кое албай койгон. Амалдуу спикер алыскы Австрияга аттанса, атаандашы Э.Ибраимова өкмөттүн орун басарлык кызматына аттанды.
Муну менен эле "Ак жолдун" арасындагы тирешүүлөр токтоп калган жок. Адахан Венадан келгенче, ажобуз К.Бакиев аны кызмат ордунан мөөнөтүнөн мурда чакырып алуу сунушун парламентке жолдоп жиберди. Эми сөзүнөн адашкан Адахан бүгүн тагдырдын таразасына түшмөй болду. Ушундай болоорун билгенден кийин, ажонун сунушу менен эмей эле, өзүнүн сунушу менен таразага түшүп, өтпөй калса мандаттын таштап кете берсе болмок. Эми кулап калса кайсы бети менен отурат болду экен? Же, жардам сурап СДПК менен КПК фракцияларына кайрылабы? Адахандын спикерлик орунда отурууга моралдык укугу дагы калган жок. Канчалык кайрылбайык, бүгүнкү иш менен жаңгактын чатагы эле эмес, Адахандын "атагы" да бүтөт окшоп калды көрүнөт. "Ойноп сүйлөсөң да, ойлоп сүйлө"-деген ушул экен.
Жогорку Кеңештин төрагасынын орун басары болуп жүргөн Азиз Турсунбаев "Ак жол" фракциясынын лидери болуп шайланды .
Ага чейин фракцияны жетектеп келген Элмира Ибраимова парламент спикерин аттап өтүп, эптеп ажонун көңүлүн таап, айтор Ак үйдүн үстүңкү кабатына кеткени маалым болду. Атап айтсак, Досбол Нур уулу бошотуп кеткен вице-премьерлик орунга олтурду. Эми өкмөттүн социалдык тармагын тейлейт имиш…
Орун алмашуудан сумма өзгөрбөйт
Адахан кетсе, Аскар бар!
"Ак жол" партиясы Адаханды кетире электе эле, анын ордуна барчу талапкерлерди тандап коюшканы малым болду.
"Ак жол" фракциясынын депутаты Бегалы Наргозуевдун айтканына таянсак, спикерлик орун үчүн Аскар Салымбеков, Зайнидин Курманов, Чолпон Баекова жана Автандил Арабаев ат салышат экен. Төрт талапкердин ичинен Нарындагы Мааткабылдын баласынын машакаты күчтүү дешүүдө. Аны спикер болот деген сөздөр, буга чейин эле парламент кулуарындагы жашыруун жыйындарда айтылып жүргөн. "Орун алмашуудан сумма өзгөрбөйт" дегендей эле, Аскар келген күндө деле Жогорку Кеңештин жосунсуз жоруктары токтоп калбайт.
Исмаил Исаков коргоо министрлиги менен кош айтышты
Коопсуздук кеңешинин катчысы Токон Мамытов мамлекеттик кеңешчи болуп дайындалды. Анын ордуна Коргоо министри болуп жүргөн генерал Исмаил Исаков барды.
Ал эми коргоо министри болуп, Курманбек Бакиев Чүй облусунда губернатор болгондон бери жанында жүргөн жардамчысы, башкы жан сакчысы, Афганистанда согушуп келген коргоочусу Бакытбек Калыев отурду. Генерал Калыевди ажобуз өзү барып тааныштырганына караганда, Бакыт мырзага Бакиевдин ишеними жогору экенин байкасак болот. Мамлекет башчыбыздын башынан бир тал чачын түшүрбөй коргогон Бакыт мырза, мамлекетибизди кандайча коргоп калаарын турмуш өзү көрсөтөөр. Армияны оппозицияга бурбай, сырткы душмандарга бурса деген гана тилек.